**Likumprojekta „Grozījumi Arhīvu likumā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Arhīvu likumā” (turpmāk – Likumprojekts) izstrādāts, pamatojoties uz Ministru kabineta 2015.gada 10.novembra sēdes protokollēmuma (prot. Nr.58 19.§) „Informatīvais ziņojums „Par administratīvā sloga mazināšanu un administratīvo procedūru vienkāršošanu privātā sektora darbības dokumentēšanas un dokumentu glabāšanas jomā”” 2.punktā doto uzdevumu, lai samazinātu ilgstoši glabājamo personāla dokumentu glabāšanas termiņus un izslēgtu dublējošās arhīva informācijas pieņemšanu valsts glabāšanā, tādējādi mazinot administratīvo slogu privātajām un publiskajām personām, Kultūras ministrijai sadarbībā ar Tieslietu ministriju, Finanšu ministriju un Labklājības ministriju izstrādāt un kultūras ministram iesniegt noteiktā kārtībā izskatīšanai Ministru kabinetā grozījumus likumā „Par grāmatvedību”, grozījumus Arhīvu likumā un grozījumus Maksātnespējas likumā, paredzot tajos personāla dokumentu līdzšinējo 75 gadu glabāšanas termiņu aizstāšanu ar 10 gadu glabāšanas laiku privāto un publisko juridisko personu arhīvos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Arhīvu likuma 4.panta ceturtā daļa nosaka visu dokumentu par personas darba vai dienesta gaitu un izglītojamās personas, tajā skaitā studējošā, lietas glabāt 75 gadus. Turklāt minētā norma attiecas tikai uz institūcijām, ne privātpersonām. SIA „Pricewaterhouse Coopers” pētījumā „Administratīvā sloga samazināšanas iespēju izpēte privātajam sektoram darbības dokumentēšanas un dokumentu glabāšanas jomā”, kā arī Kultūras ministrijas izstrādātajā informatīvajā ziņojumā „Par administratīvā sloga mazināšanu un administratīvo procedūru vienkāršošanu privātā sektora darbības dokumentēšanas un dokumentu glabāšanas jomā” (izskatīts Ministru kabineta 10.11.2015. sēdē, prot. Nr.58 19.§) tika konstatēts, ka privātpersonām ­– komersantiem bieži nav zināms, cik ilgi glabāt dokumentus. Dokumentu glabāšana un ar to saistītās administratīvās izmaksas ir nepieciešamas, lai noteiktu laiku nodrošinātu darba ņēmēju, izglītojamo, fizisko personu, ar kurām slēgti uzņēmuma vai autora līgumi, tiesības pieprasīt informāciju (izziņas) valsts pensiju u.c. jautājumu kārtošanai. Minētā situācija ir analoga arī fiziskajām personām, kuras nav reģistrēti kā komersanti, bet uz darba, uzņēmuma vai autora līguma pamata nodarbina citas fiziskās personas, kā arī fiziskajām personām, kas veic saimniecisko darbību. Tādēļ būtu nepieciešams jauns regulējums, kurš precizētu un skaidri noteiktu privātpersonu dokumentu glabāšanas ilgumu.  Pašreizējā Arhīvu likuma 5.panta redakcija nosaka pienākumu glabāt un likumā noteiktajos gadījumos darīt pieejamus dokumentus (izsniedzot izziņas u.tml.) tikai privātajām juridiskajām un fiziskajām personām, kuras veic profesionālo darbību. Fiziskajām personām, kuras veic saimniecisko darbību vai uz darba, uzņēmuma vai autora līguma pamata nodarbina citas fiziskās personas, pienākums zināmu laiku saglabāt un nodrošināt šo dokumentu pieejamību nav noteikts. Tādēļ Likumprojekta 2.pants paredz paplašināt Arhīvu likuma 5.panta pirmajā daļā noteikto fizisko personu loku, kurām ir pienākums nodrošināt dokumentu saglabāšanu un pieejamību, nosakot, ka tās ir fiziskās personas, kas veic saimniecisko darbību, vai uz darba, uzņēmuma vai autora līguma pamata nodarbina citas fiziskas personas.  Saskaņā ar Latvijas Nacionālā arhīva izstrādāto Personāla tipveida dokumentu paraugsarakstu, kopumā ir izdalāmi 107 dokumentu veidi par darba un dienesta gaitām. No šiem 107 dokumentiem pirms Arhīvu likuma spēkā stāšanās 2011.gadā par 75 gadus glabājamiem tika attiecināti tikai 28, savukārt 11 dokumentiem tika piemērots pastāvīgs glabāšanas termiņš. Pārējie dokumenti tika glabāti līdz 10 gadiem. Pašreizējā Arhīvu likuma 4.panta ceturtā daļa nosaka 75 gadu glabāšanas termiņu pat zinātnieku, mākslinieku u.c. ievērojamu sabiedrības locekļu dokumentiem, kuriem būtu jāglabājas pastāvīgi to arhīviskās vērtības dēļ. Ievērojot minēto, Likumprojekta 1.pants paredz izslēgt Arhīvu likuma 4.panta ceturto daļu, savukārt Likumprojekta 3.pants paredz papildināt Arhīvu likumu ar 5.1 pantu, deleģējot Ministru kabinetam noteikt personas dokumentu glabāšanas termiņus institūciju dokumentiem, juridisko personu dokumentiem, kā arī fizisko personu, kas veic saimniecisko darbību, vai uz darba, uzņēmuma vai autora līguma pamata nodarbina citas fiziskas personas dokumentiem attiecībā uz personas darba vai dienesta gaitu un izglītojamā, tajā skaitā studējošā, lietām, kā arī uz uzņēmuma vai autora līguma pamata nodarbināto fizisko personu dokumentiem (turpmāk – Ministru kabineta noteikumi par personas dokumentu glabāšanas termiņiem).  Ministru kabineta noteikumos par personas dokumentu glabāšanas termiņiem paredzēts uzskaitīt glabāšanas termiņus visiem dokumentiem vai to lietām (dokumentu kopums vai atsevišķs dokuments par kādu jautājumu, darbību, darījumu vai tēmu) par darba un dienesta gaitām, izglītojamā, tajā skaitā studējošā, lietām, kā arī uz uzņēmuma vai autora līguma pamata nodarbināto fizisko personu dokumentiem. Privātpersonām un institūcijām būs noteikts, kuri dokumenti glabājami pastāvīgi, ilgstoši (no 10 līdz 75 gadiem) vai arī mazāk par 10 gadiem, izvairoties no dokumentu glabāšanas, kuri vairs nav nepieciešami darbības nodrošināšanai, kā arī uzraudzības un kontroles institūcijām. Ministru kabineta noteikumu par personas dokumentu glabāšanas termiņiem saturam par pamatu tiks ņemts Latvijas Nacionālā arhīva izstrādātais Personāla tipveida dokumentu paraugsaraksts, kurā ir uzskaitīti 107 dokumentu veidu glabāšanas termiņi. Saraksts tiks papildināts ar glabāšanas termiņiem attiecībā uz izglītojamās personas dokumentiem, kuri uzskaitīti pirmsskolas un formālās izglītības nozaru normatīvajos aktos, piemēram, Ministru kabineta 2005.gada 18.oktobra noteikumos Nr.779 „Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju”, Ministru kabineta 2007.gada 6.marta noteikumos Nr.165 „Noteikumi par profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamo dokumentāciju”. Dokumenti tiks grupēti pēc to veidiem un glabāšanas termiņiem, izdalot saskaņā ar Arhīvu likuma 8.panta pirmo daļu atbilstošos arhīviski vērtīgos dokumentus un uz laiku glabājamos dokumentus. Glabāšanas termiņi tiks noteikti katram dokumentam vai lietai.  Lai ņemtu vērā visu ieinteresēto resoru intereses, Ministru kabineta noteikumu par personas dokumentu glabāšanas termiņiem izstrādei tiks veidota darba grupa, iesaistot tajā arī Latvijas Darba devēju konfederācijas, Aizsardzības ministrijas, Iekšlietu ministrijas u.c. resoru un sabiedrības pārstāvjus.  Likumprojekta 4.pants nosaka, ka grozījumi Arhīvu likuma 4.panta ceturtajā daļā, 5. un 5.1 pantā stājas spēkā 2018.gada 1.janvārī. Ministru kabinetam ir uzdots izdot Arhīvu likuma 5.1 pantā minētos Ministru kabineta noteikumus līdz 2017.gada 1.septembrim, tādejādi paredzot četru mēnešu pārejas periodu Ministru kabineta noteikumu par personas dokumentu glabāšanas termiņiem ieviešanā. |
| 3. | Projekta izstrādē iesaistītās institūcijas | Kultūras ministrija, Tieslietu ministrija, Finanšu ministrija, Labklājības ministrija, Veselības ministrija, Valsts ieņēmumu dienests, Valsts sociālās apdrošināšanas aģentūra, Maksātnespējas administrācija, Latvijas Sertificēto maksātnespējas procesa administratoru asociācija, Latvijas Darba devēju konfederācija un Latvijas Tirdzniecības un rūpniecības kamera. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķgrupa ir 4 000 institūcijas, 233 000 privāto tiesību juridiskās personas, kā arī vairāk kā 49 000 fiziskās personas, kuras veic saimniecisko darbību un kurām ir saistoši pienākumi glabāt dokumentus. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums samazina administratīvo slogu institūcijām un privātpersonām. |
| 3. | Administratīvo izmaksu monetārs novērtējums | Saskaņā ar SIA „Pricewaterhouse Coopers” 2012.gada pētījumu (23.lp) administratīvās izmaksas privātajam sektoram varētu samazināties par 284 574 *euro* gadā (200 000 LVL). |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saskaņā ar Ministru kabineta 2015.gada 10.novembra sēdes protokollēmuma (prot. Nr.58 19.§) „Informatīvais ziņojums „Par administratīvā sloga mazināšanu un administratīvo procedūru vienkāršošanu privātā sektora darbības dokumentēšanas un dokumentu glabāšanas jomā”” 2.punktā doto uzdevumu nepieciešams veikt grozījumus likumā „Par grāmatvedību”, Arhīvu likumā un Maksātnespējas likumā.  Kultūras ministrija vienlaikus ar Likumprojektu virza attiecīgus grozījumus likumā „Par grāmatvedību” (VSS-695) un Maksātnespējas likumā (iesniegti kā priekšlikumi likumprojektam „Grozījumi Maksātnespējas likumā” (Nr.106/Lp12)uz otro lasījumu (25.07.2016. vēstule Nr.3.1.4-5/1765)). Priekšlikumu mērķis un būtība ir precizēt un papildināt Arhīvā nododamo dokumentu sastāvu, iekļaujot uzņēmuma līgumus, izglītojamā personas lietas u.c.  Saeimā iesniegtie Maksātnespējas likuma grozījumi neparedz dokumentu glabāšanas termiņus, bet tikai nododamo dokumentu sastāvu. Ja kādam no Maksātnespējas likumā nodot paredzamajiem dokumentiem glabāšanas termiņš saskaņā ar Ministru kabineta noteikumiem būs beidzies, tie valsts glabāšanā nebūs jānodod. Kultūras ministrijas pārstāvji ir iesaistīti Saeimas Juridiskās komisijas izveidotajā Maksātnespējas likuma grozījumu darba grupas darbā.  Ministru kabineta noteikumi par personas dokumentu glabāšanas termiņiem tiks izstrādāti pēc likumprojekta apstiprināšanas Saeimā un tie stāsies spēkā vienlaicīgi ar Likumprojektu. |
| 2. | Atbildīgā institūcija | Kultūras ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu Ministru kabineta 2015.gada 10.novembra sēdes protokollēmuma (prot. Nr.58 19.§) „Informatīvais ziņojums „Par administratīvā sloga mazināšanu un administratīvo procedūru vienkāršošanu privātā sektora darbības dokumentēšanas un dokumentu glabāšanas jomā”” 2.punktā dotā uzdevuma izpildi, Kultūras ministrija un Latvijas Nacionālais arhīvs 2016.gada 23.februārī rīkoja starpinstitūciju sanāksmi, kurā izskatīja Likumprojektu. |
| 2. | Sabiedrības līdzdalība projekta izstrādē | 2016.gada 23.februāra starpinstitūciju sanāksmē piedalījās Tieslietu ministrijas, Finanšu ministrijas, Labklājības ministrijas, Veselības ministrijas, Valsts ieņēmumu dienesta, Valsts sociālās apdrošināšanas aģentūras, Aizsardzības ministrijas, Iekšlietu ministrijas, Kultūras ministrijas un Latvijas Nacionālā arhīva pārstāvji, kā arī sociālie partneri un citas iesaistītās organizācijas –Maksātnespējas administrācijas, Latvijas Sertificēto maksātnespējas procesa administratoru asociācijas, Latvijas Darba devēju konfederācijas, Latvijas Tirdzniecības un rūpniecības kameras, Latvijas Personāla vadīšanas asociācijas un Latvijas arodslimību ārstu biedrības pārstāvji. |
| 3. | Sabiedrības līdzdalības rezultāti | Starpinstitūciju sanāksmes dalībnieki atbalsta Likumprojekta turpmāku virzību. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Latvijas Nacionālais arhīvs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministrs D.Melbārde

Vīza: Valsts sekretārs S.Voldiņš

23.11.2016. 16:19

1468

G.Karlsons, 67558890

[Gatis.Karlsons@arhivi.gov.lv](mailto:Gatis.Karlsons@arhivi.gov.lv)